คาดล้มกองทุนรับซื้อเลขไม่สวย
บอร์ดสลากฯ ใหม่นัดถก 3 แนวทาง คาดเสนอต่ออายุผู้ค้าเดิม ล้มกองทุนซื้อเลขไม่สวยป้องกันทุจริต
18 พ.ค. 2558

บอร์ดสลากฯ ใหม่นัดถก 3 แนวทาง คาดเสนอต่ออายุผู้ค้าเดิม ล้มกองทุนซื้อเลขไม่สวยป้องกันทุจริต 
แหล่งข่าวจากกระทรวงการคลัง เปิดเผยว่า ในวันที่ 19 พ.ค.นี้ พล.ต.อภิรัชต์ คงสมพงษ์ รองแม่ทัพภาคที่ 1 สมาชิกสภานิติบัญญัติแห่งชาติ (สนช.) ในฐานะประธานคณะกรรมการสลากกินแบ่งรัฐบาลคนใหม่ จะเรียกกรรมการ สลากฯ ประชุมอย่างเป็นทางการครั้งแรก เพื่อแก้ปัญหาสลากเกินราคาให้เหลือใบละ 80 บาท ภายในงวดวันที่ 16 มิ.ย.นี้ ซึ่งคาดว่าจะมีการพิจารณา 3 แนวทาง รวมถึงการยุบกองทุนรับซื้อเลขไม่สวย เพื่อหลีกเลี่ยงการทุจริตที่อาจเกิดขึ้น แต่จะให้เพิ่มส่วนต่างกำไรให้ผู้ค้าแทน  
ทั้งนี้ ที่ประชุมคณะกรรมการสลากฯ จะพิจารณาแนวทางทั้ง 3 เรื่องเพื่ออนุมัติและเห็นชอบ แนวทางแรก คือ การรายงานมติของคณะกรรมการสลากชุดก่อน ที่ต่ออายุให้กับผู้ค้าสลาก รายเดิม ทั้งรายย่อย คนพิการ สมาคม มูลนิธิ ที่หมดอายุเดือน มิ.ย.นี้ 48 ล้านฉบับ ออกไปอีก 1 ปี และเปิดให้ผู้ค้าสลากเข้ามาลงทะเบียนเพื่อทำบัตรและแสดงตนว่าเป็นตัวแทนผู้ค้าสลากจริง โดยจะได้รับการเฉลี่ยสลากรายละ 5 เล่ม หรือ 500 ใบ (1,000 ฉบับ) และต้องขายในราคาใบละ 80 บาทเท่านั้น
“เบื้องต้นการจัดสรรสลากจะเปลี่ยนแปลงแนวทาง โดยให้ผู้ว่าราชการจังหวัดแต่ละจังหวัดมีบทบาท เพื่อกระจายและควบคุมสลากที่ต้องกำหนดให้ผู้ค้ารับสลากไปจำหน่ายต้องขายสลากใบละ 80 บาท ตามนโยบายนายกรัฐมนตรี ส่วนผู้ค้าที่อยู่ในเขตกรุงเทพฯ สำนักงานสลากฯ จะเป็นผู้ดูแล ซึ่งจะสอดคล้องกับมาตรา 44 ที่หัวหน้าคณะรักษาความสงบแห่งชาติ (คสช.) มอบหมายให้ป้องกันและปราบปรามผู้กระทำผิดที่ขายสลากเกินราคา ต้องระวางโทษจำคุกไม่เกิน 1 เดือน หรือปรับไม่เกิน 1 หมื่นบาท หรือทั้งจำทั้งปรับ” แหล่งข่าวเปิดเผย
ขณะที่แนวทางที่ 2 จะเป็นการพิจารณาการแก้ไขร่าง พ.ร.บ.สำนักงานสลากกินแบ่งรัฐบาล พ.ศ. 2517 ที่คณะกรรมการประสานงานสภานิติบัญญัติแห่งชาติ (วิปรัฐบาล) ให้นำร่างดังกล่าวกลับมาพิจารณาใหม่ เพื่อให้สอดคล้องและเหมาะสมกับคำสั่งของหัวหน้าคสช. โดยเฉพาะการยกเลิกจัดตั้งกองทุนรับซื้อสลากคืนในอัตรา 3% ของรายได้การจำหน่ายสลาก เนื่องจาก พล.ต.อภิรัชต์ เกรงว่าอาจนำไปสู่การทุจริตเพิ่มขึ้น แต่คาดว่าจะใช้วิธีเพิ่มส่วนต่างกำไรให้ผู้ที่ได้รับการจัดสรรโควตาซึ่งจะได้รับส่วนลดมากขึ้น เบื้องต้นกำหนดราคาซื้อสลากที่ใบละ 69.60 บาท ขณะที่ผู้ค้ารายย่อยจะได้รับส่วนลดเพิ่มโดยซื้อสลากได้ราคาใบละ 71.20 บาท
สำหรับแนวทางสุดท้าย สำนักงานสลากฯ จะรายงานผลการหารือกับผู้ประกอบการบริษัทค้าปลีก ร้านสะดวกซื้อทุกแห่งในช่วงที่ผ่านมา ทั้งเซเว่น อีเลฟเว่น บิ๊กซี ซูเปอร์เซ็นเตอร์เทสโก้ โลตัส 108 ช็อป ที่ดำเนินการตามมติ ครม. เพื่อเพิ่มทางเลือกให้กับประชาชนสามารถซื้อสลากได้ในราคาใบละ 80 บาท โดยคาดว่าจะเป็นการเตรียมความพร้อมและรองรับการจัดสรรสลากเพื่อให้คณะกรรมการพิจารณา เนื่องจากเดือน ก.ค.นี้ จะมีสลากหมดสัญญา ซึ่งเป็นส่วนของสลากการกุศล 22 ล้านฉบับ